Reverendis in Christo patribus et dominis suis karissimis O. priori, J. priori claustrali, et aliis sociis eorum in ordine Cluniacensi, frater S., humilis prior de Karitate, salutem et cum omni obedientia et devotione promptissimam ad beneplacita voluntatem. Cum karissimum fratrem nostrum et socium Henricum, latorem præsentium, pro negotiis ecclesie Karitatis ad Romanam curiam duximus transmittendum, vos suppliciter exoramus, quatinus transcriptum litterarum domini papæ de revocationibus prioratuum sigillo conventus Cluniacensis roboratum dicto socio nostro tradere velitis. Vestri enim sumus, et quandiu vixerimus vestri erimus, prompti et parati vestrum beneplacitum in omnibus adimplere. Aliis quæ dictus frater noster ex parte nostra vobis dixerit indubitanter credentes. Datum anno Domini Mº CCº XXXº primo, sabbato post festum beati Michaelis.